## Mazón: “Hem aprovat 580 operacions de finançament a cost zero a autònoms i pimes que els han estalviat 23 milions d’euros en interessos”

*** Assenyala que els instruments financers dissenyats per a reactivar els negocis afectats per les riuades han facilitat 161 milions d’euros al teixit empresarial a través dels préstecs bonificats de l’IVF i Afí SGR
* Ressalta que les mesures que s’han posat en marxa per a aportar finançament al teixit productiu “permeten, per primera vegada, cobrir fins al 100 % de la inversió, sense cost, amb àmplies carències i sense comissions”
* Destaca el ferm compromís del Consell amb la recuperació del teixit productiu, mitjançant ajudes directes i préstecs bonificats, “actuant des del primer moment amb agilitat, eficàcia i la mínima càrrega administrativa”**

El president de la Generalitat, Carlos Mazón, ha ressaltat que la Generalitat, mitjançant els préstecs bonificats que han posat en marxa l’Institut Valencià de Finances (IVF) i Afí SGR, “ha aprovat 580 operacions de finançament a cost zero en les quals autònoms i pimes s’han estalviat 23 milions d’euros”.

El cap del Consell ha insistit en “la ferma aposta per dotar el teixit productiu d’instruments que faciliten la seua reactivació, que no li suposen càrregues financeres i que atenguen les seues necessitats perquè puguen efectuar les inversions per a la recuperació d’instal·lacions, maquinària, equips i reposar l’estoc perdut”.

En concret, s’han aprovat 76 operacions de la línia IVF, per un import total de 45 milions d’euros, que han suposat un estalvi en costos financers de 7,6 milions. En el producte financer Afí SGR, les actuacions autoritzades ascendixen a 504, per un muntant total de 116,4 milions d’euros i un estalvi d’interessos de 15,4 milions.

Mazón ha explicat que es tracta d’“instruments excepcionals que s’oferixen al 0 % d’interés, amb àmplies carències i sense comissions de cap mena, amb la qual cosa s’evita que les empreses hagen d’aportar fons propis en un moment complex a causa dels danys causats en els seus negocis”.

Cal recordar que la Generalitat ha habilitat 350 milions d’euros en línies de crèdit, amb una aportació directa de 65 milions per a cobrir els interessos. “Es tracta d’una iniciativa pionera que permet cobrir fins al 100 % de les inversions necessàries per a la recuperació d’empreses i autònoms damnificats per les inundacions”, ha indicat Mazón.

La línia gestionada per l’IVF està dotada amb 200 milions d’euros i oferix préstecs d’entre 200.000 euros i 3 milions d’euros per a empreses, amb terminis de fins a 10 anys i amb fins a tres de carència, i en operacions per a la reposició d’existències, fins a quatre anys amb un de carència.

D’altra banda, Afí SGR ha posat en marxa una línia de finançament també a cost zero dotada amb 150 milions d’euros. Este instrument financer es dirigix a autònoms i pimes, als quals s’oferixen préstecs d’entre 25.000 i 1.000.000 d’euros, amb terminis i carències similars als que s’oferixen en la línia IVF.

En este sentit, Mazón ha reclamat al Govern central més agilitat en els pagaments del Consorci de Compensació d’Assegurances i ha instat a implantar una política de “fiscalitat zero i reducció de tràmits” per a accelerar l’arribada de totes les ajudes.

**La recuperació d’empreses i autònoms, una prioritat per al Consell**

El cap del Consell ha subratllat que els préstecs bonificats s’emmarquen “en un conjunt més ampli de mesures impulsades per la Generalitat per a donar suport als sectors productius de les zones afectades per la riuada”.

Estes actuacions inclouen ajudes directes sense burocràcia, inversions per a la reconstrucció d’infraestructures i incentius fiscals, “amb l’objectiu de garantir la continuïtat de l’activitat econòmica i fomentar la generació d’ocupació”, ha assegurat.

En este sentit, cal assenyalar l’ampliació de les ajudes destinades a compensar la pèrdua de vehicles provocada per les inundacions, que ara abasten no només turismes, sinó també autobusos, camions de més de 3.500 kg, tractors, caravanes i autocaravanes, remolcs i maquinària automotriu i remolcada, entre d’altres. A més, estes ajudes s’estenen a persones jurídiques, incloses empreses i entitats.

Així mateix, ha recordat altres línies de suport com els 100 milions d’euros per a autònoms amb empleats i empreses, gestionats per la Conselleria d’Innovació, Indústria, Comerç i Turisme, i els 90 milions d’euros dirigits a autònoms sense assalariats, a través del servici d’ocupació Labora.

Estes iniciatives es complementen amb el pla ‘Ara Empreses’, dotat amb 127,4 milions d’euros, orientat a la recuperació i reactivació de xicotetes i mitjanes empreses del sector industrial, comercial, hostaler i de servicis, així com la línia de 10 milions d’euros destinada a impulsar la internacionalització de les empreses afectades per les riuades, a fi de reforçar la seua capacitat de competir en els mercats exteriors.

Fecha: 23/08/2025